CELEX: 32019D0719
Language: hu
Date: 2019-04-30 00:00:00
Title: A Bizottság (EU) 2019/719 határozata (2019. április 30.) a „Gyors, igazságos és hatékony megoldás az éghajlatváltozásra” elnevezésű javasolt polgári kezdeményezésről (az értesítés a C(2019) 3246. számú dokumentummal történt)

10.5.2019   
               
               
                  HU
               
               
                  Az Európai Unió Hivatalos Lapja
               
               
                  L 122/51
               
            
         A BIZOTTSÁG (EU) 2019/719 HATÁROZATA
         (2019. április 30.)
         a „Gyors, igazságos és hatékony megoldás az éghajlatváltozásra” elnevezésű javasolt polgári kezdeményezésről
         
            
               (az értesítés a C(2019) 3246. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári kezdeményezésről szóló, 2011. február 16-i 211/2011/EU európai parlamenti és tanácsi rendeletre (1) és különösen annak 4. cikkére,
         mivel:
         
                     (1)
                  
                  
                     a „Gyors, igazságos és hatékony megoldás az éghajlatváltozásra” elnevezésű javasolt polgári kezdeményezés tárgya a következő: „A tudósok és a közgazdászok egyetértenek abban, hogy eredményes módszer a környezetszennyezés után fizetendő összegek emelése és az ebből származó bevételnek a háztartásokhoz juttatása.”
                  
               
                     (2)
                  
                  
                     A javasolt polgári kezdeményezés céljai a következők: „A fosszilis tüzelőanyagok után fizetendő összegek folyamatos emelése csökkenteni fogja a szennyezést. Arra ösztönzi a vállalkozásokat és a fogyasztókat, hogy tisztább, olcsóbb lehetőségeket válasszanak. Az ebből befolyó összegeket teljes egészében visszajuttatnák a polgároknak havi kifizetés formájában. Az alacsony és közepes jövedelmű családok többsége jobban járna. A külső behozatal tekintetében fizetendő kiigazítás védené gazdaságunkat és ösztönözné az intézkedés globális szintű elfogadását. További várható előnyök: tisztább levegő, munkahelyteremtés, valamint a szakpolitikai összehangolásnak köszönhetően a kormányzati kiadások csökkenése.”
                  
               
                     (3)
                  
                  
                     Az Európai Unióról szóló szerződés (EUSZ) megerősíti az uniós polgárság intézményét, és tovább javítja az Unió demokratikus működését többek között azáltal, hogy kimondja: minden polgárnak joga van ahhoz, hogy európai polgári kezdeményezés révén részt vegyen az Unió demokratikus életében.
                  
               
                     (4)
                  
                  
                     Ezért a polgárok részvételének ösztönzése és az Unió elérhetőbbé tétele érdekében biztosítani kell, hogy a polgári kezdeményezésre vonatkozó eljárások és feltételek világosak, egyszerűek, felhasználóbarátak és a polgári kezdeményezés jellegével arányosak legyenek.
                  
               
                     (5)
                  
                  
                     A Bizottság hatáskörrel rendelkezik arra, hogy a Szerződések végrehajtása céljából uniós jogi aktusra irányuló javaslatokat terjesszen elő a következő kérdésekben:
                     
                                 —
                              
                              
                                 az Európai Unió működéséről szóló szerződés (EUMSZ) 113. cikke alapján a forgalmi adók, a jövedéki adók és a közvetett adók egyéb formáira vonatkozó jogszabályok olyan mértékű harmonizálása tekintetében, amennyire az ilyen harmonizáció a belső piac létrehozásához, működéséhez, és a verseny torzulásának elkerüléséhez szükséges,
                              
                           
                                 —
                              
                              
                                 az EUMSZ – az EUMSZ 191. cikke (1) bekezdésének első és negyedik franciabekezdésével együtt értelmezett – 192. cikke (1) és (2) bekezdésének alapján olyan lépések tekintetében, amelyek a következő célkitűzések megvalósítására irányulnak: a környezet minőségének megőrzése, védelme és javítása, valamint a regionális vagy világméretű környezeti problémák leküzdésére és különösen az éghajlatváltozás elleni küzdelemre irányuló intézkedések nemzetközi szintű ösztönzése,
                              
                           
                                 —
                              
                              
                                 az EUMSZ 207. cikke alapján a közös kereskedelempolitika végrehajtása tekintetében,
                              
                           
               
                     (6)
                  
                  
                     A fenti okokból a javasolt polgári kezdeményezés a rendelet 4. cikke (2) bekezdésének b) pontja értelmében nem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be.
                  
               
                     (7)
                  
                  
                     Ezen túlmenően a rendelet 3. cikkének (2) bekezdésével összhangban a szervezők létrehozták a polgári bizottságot és kijelölték a kapcsolattartó személyeket, továbbá a javasolt polgári kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az EUSZ 2. cikkében foglalt értékeivel.
                  
               
                     (8)
                  
                  
                     A „Gyors, igazságos és hatékony megoldás az éghajlatváltozásra” elnevezésű javasolt polgári kezdeményezést ezért nyilvántartásba kell venni,
                  
               ELFOGADTA EZT A HATÁROZATOT:
         
            1. cikk
            A „Gyors, igazságos és hatékony megoldás az éghajlatváltozásra” elnevezésű javasolt polgári kezdeményezés nyilvántartásba vételre kerül.
         
         
            2. cikk
            Ez a határozat 2019. május 6-án lép hatályba.
         
         
            3. cikk
            E határozat címzettjei a „Gyors, igazságos és hatékony megoldás az éghajlatváltozásra” elnevezésű javasolt polgári kezdeményezés szervezői (a polgári bizottság tagjai), akiket kapcsolattartó személyként Christiaan Frederik ALOFS és Brigitte Ludovica Franciscus Maria VAN GERVEN képvisel.
         
         
            Kelt Brüsszelben, 2019. április 30-án.
            
               
                  a Bizottság részéről
               
               Frans TIMMERMANS
               
                  alelnök
               
            
         
         
            (1)  HL L 65., 2011.3.11., 1. o.